Úrslit og myndir frá Mjølnir-kappingini fyri yngri deildir 20.-22. januar 2017 25. januar 2017 Nógvur flogbóltur var í Klaksvík um vikuskiftið; 20-22 januar. Fríggjadag, leygardag og sunnudag vóru Badmintonhøllin og KÍ-høllin karmar um árligu Mjølnirkappingina fyri yngri deildir. BankNordik stuðlaði kappingini. Heili 127 lið høvdu teknað seg, og við hjálp frá leikarum í eldru deildum, mammum, pápum og øðrum góðum fólki, gekk kappingin sera væl. Umstøðurnar í Klaksvík at skipa fyri eini slíkari kapping, har upp til 10 bólkar kunnu spæla í senn, eru sera góðar, og tá ið heitt og fjálgt var í høllunum, var lagið á øllum eisini sera gott. Sunnudagin vóru tað tey allaryngstu–flogbørnini-, sum spældu. Tá vitjaði Vitus frá BankNordik, og hann bjóðaði sunkist og frukt til øll.